**ԱՄՓՈՓ ՏԵՂԵԿԱՆՔ**

**2019 ԹՎԱԿԱՆԻ ԸՆԹԱՑՔՈՒՄ ՀՀ ՖԻՆԱՆՍՆԵՐԻ ՆԱԽԱՐԱՐՈՒԹՅԱՆ ԿՈՂՄԻՑ ԻՐԱԿԱՆԱՑՎԱԾ ՀԻՄՆԱԿԱՆ ԱՇԽԱՏԱՆՔՆԵՐԻ ՎԵՐԱԲԵՐՅԱԼ**

* **Հանրային ֆինանսների կառավարման ոլորտ**

ՀՀ կառավարության 16․05․2019թ․ N 650-Լ որոշման 1-ին հավելվածով հաստատված ՀՀ կառավարության 2019-2023 թվականների գործունեության միջոցառումների ծրագրի կատարումն ապահովող միջոցառումների ցանկի 321․1 կետին համապատասխան՝ մշակվել է Պետական ֆինանսերի կառավարման համակարգի բարեփոխումների (ՊՖԿՀԲ) ռազմավարության և ՊՖԿՀԲ 2019-2023 թվականների գործողությունների ծրագրի նախագիծ, որը հաստատվել է ՀՀ կառավարության 2019 թվականի նոյեմբերի 28-ի թիվ 1716-Լ որոշմամբ:

* **Բյուջետային գործընթացի պլանավորման ոլորտ**
1. Կազմվել է ՀՀ 2020-2022 թվականների պետական միջնաժամկետ ծախսերի ծրագ­րի նախագիծը, որը հաստատվել է ՀՀ կառավարության 2019 թ. հուլիսի 10-ի N 900-Ն որոշ­մամբ: Այն կառավարության համար հնարավորություն է ընձեռել կառա­վարելու պետա­կան հատվածի ֆինանսական ռե­սուրսներն իր միջ­նա­ժամ­­կետ հար­կաբյուջետային նպա­տակ­ներին և քաղաքականության գե­րա­կայություններին համա­պա­տաս­խան:
2. Ապահովվել է ՀՀ 2020 թվականի պետական բյուջեի նախագծի ծրագրային ձևաչափով մշակման, քննարկ­ման և հաստատման հետ կապված լիազորությունների իրականացումը օրենս­դրությամբ սահմանված կարգով և ժամկետներում (ընդունվել է Ազ­գա­յին ժողովի կող­մից 06.12.19թ.-ին):
3. Մշակվել և համացանցում տեղադրվել է [ՀՀ 2019 թվականի պետական բյուջեի համառոտ ուղեցույցը (քաղաքացու բյուջե)](http://www.minfin.am/website/images/website/documents/hashvetvutyunner/%D5%80%D5%A1%D5%B4%D5%A1%D5%BC%D5%B8%D5%BF%20%D5%A2%D5%B5%D5%B8%D6%82%D5%BB%D5%A5_14.05.2018%2B.docx), որի միջոցով այն առավել հանրամատչելի և տեսանելի է դարձել հանրության համար:
4. ՀՀ կառավարության 2019 թվականի մայիսի 16-ի թիվ 650-Ն որոշմամբ հաստատված Կառավարության 2019-2023 թվականների գործունեության ծրագրի կատարումն ապահովող միջոցառումների ցանկի 323.1 կետին համապատասխան` բյուջետային ծրագրերի ծախսակազմման ավտոմատացված համակարգի փուլային ներդրման աշխատանքների կապակցությամբ իրականացվել և ավարտվել են համակարգի մշակման և թեստավորման աշխատանքները (ավելի մանրամասն ներկայացվում է ՀՀ կառավարության 2019 թվականի մայիսի 16-ի N650-Ն որոշմամբ հաստատված՝ 2019 թվականին իրականացված միջոցառումների արդյունքների մասին տեղեկանքում)։
5. Մշակվել են ՀՀ պետական բյուջեի կատարումն ապահովող միջոցա­ռում­ները և ծրագ­րավորվել են պե­տա­կան բյուջեի կատարման եռամս­յակային համամասնությունները, որի արդ­յուն­քում կազմվել է «ՀՀ 2020 թվականի պետական բյուջեի կատարումն ապահովող մի­ջո­­­ցառումների մասին» ՀՀ կառավարություն որոշման նախագիծը, որը հաստատվել է ՀՀ կառավարության 26.12.2018թ. N 1919-Ն որոշ­մամբ:
6. ՀՀ կառավարության 2019թ. ծրագրի 8․2 կետի համապատասխան՝ մշակվել և ՀՀ վարչապետի աշխատակազմ է ներկայացվել մի շարք օրենքներում փոփոխություններ կատարելու մասին ՀՀ օրենքների նախագծերի փաթեթ, որով առաջարկվում է սահմանափակել պետական և տեղական ինքնակառավարման մարմինների՝ արտաբյուջետային հաշիվներ ունենալու հնարավորությունը: Միաժամանակ սահմանվում է, որ այդ հաշվիներում առկա և հավաքագրվող դրամական միջոցները կուղղվեն համապատասխան բյուջեներ՝ ապահովելով դրանց հետագա բաշխումը անհրաժեշտ ուղղություններով այդ բյուջեներից՝ ըստ անհրաժեշտության, հիմնավորվածության և առաջնահերթության։ Օրենքների փաթեթը ՀՀ Ազգային ժողովի կողմից ընդունվել է 2019 թվականի նոյեմբերի 14-ին։

7. Հայաստանում ծրագրային բյուջետավորմանը ամբողջական ներդրմամբ պայմանավորված Պետական մարմիններում մարդկային ռեսուրսների գծով առկա կարողությունների զարգացմանն ուղղված միջոցառումների ծրագրի շրջանակում 2019 թվականի ընթացքում իրականացնել են 12 վերապատրաստման դասընթացներ՝ 236 հանրային հատվածի մարմինների մասնագետների համար, յուրաքանչյուրը՝ 18 ժամ տևողությամբ։

* **Ներքին աուդիտի ոլորտ**
1. Կատարողականի աուդիտ: Համաշխարհային Բանկի աջակցության շրջանակներում միջազգային փորձագետի և ՀՀ ՖՆ ներկայացուցիչների կողմից համատեղ 2019 թվականին մշակվել է Կատարողականի աուդիտի ձեռնարկ։

Այնուհետև կազմակերպվել է Կատարողականի աուդիտի մեթոդաբանության վերաբերյալ վերապատրաստման դասընթաց՝ ՀՀ հանրային հատվածի թվով 17 կազմակերպությունների ներքին աուդիտորների համար։ Կատարողականի աուդիտի ձեռնարկը փորձարկվել է Երևանի քաղաքապետարանում՝ վերջինիս ենթակայությամբ գործող բժշկական հաստատությունների համար բժշկական սարքավորումների ձեռքբերման նպատակով գնման գործընթացի պլանավորման արդյունավետության և ձեռքբերված ու բժշկական հաստատություններին տրամադրված բժշկական սարքավորումների օգտագործման նկատմամբ մշտադիտարկման արդյունավետության գնահատման կոնտեքստում և կազմվել է կատարողականի աուդիտի հաշվետվություն։ Կատարողականի աուդիտի ձեռնարկը ներկայացվել է Համաշխարհային Բանկին՝ հայերեն լեզվով թարգմանելու նպատակով։

1. 2019 թվականի ընթացքում կազմակերպվել է շարունակական մասնագիտական վերապատրաստման 11 պարտադիր և 14 լրացուցիչ դասընթաց, որոնց մասնակցել է թվով 227 աուդիտոր։ Դասընթացն ավարտելու կապակցությամբ կազմակերպված թեստավորմանը մասնակցել է թվով 221 աուդիտոր, որոնցից 219 հաջողությամբ հանձնել են թեստը։
2. 2019 թվականի ընթացքում կազմակերպվել է ներքին աուդիտորի որակավորման 10 քննություն, որին մասնակցել է 89 դիմող։ Քննությունը հաջողությամբ հաղթահարած 57 մասնակցի շնորհվել է ներքին աուդիտորի որակավորում։
3. ՀՀ ֆինանսների նախարարությանը ներքին աուդիտի ծառայություններ մատուցելու նպատակով հրավիրված կազմակերպության հետ կնքվել է ծառայությունների մատուցման գնման պայմանագիր:
* **Ֆինանսաբյուջետային վերահսկողության ոլորտ**

2019 թվականի ընթացքում ՖՆ ֆինանսաբյուջետային վերահսկողության վարչության (Վարչություն) կողմից իրականացվել են թվով 26 ստուգումներ, որից թվով 22 ստուգումներն ավարտվել և ամփոփվել են, իսկ թվով 4 ստուգումներ դեռևս ընթացքի մեջ են, այդ թվում.

1. ՀՀ Վարչապետի 2019 թվականի հունվարի 17-ի N 40-Ա որոշմամբ հաստատված` ՀՀ պետական բյուջեի կատարման նկատմամբ հսկողության 2019 թվականի ծրագրի շրջանակներում *թվով 13 ստուգումներ*, որից *թվով 4 ստուգումներ* ընթացքի մեջ են ՀՀ իրավապահ մարմինների կողմից ներկայացրած պահանջով` *թվով 9 ստուգումներ*,
2. ՀՀ վարչապետի հանձնարարականների հիման վրա` թվով 4 ստուգումներ:

Բացի վերոգրյալից, ՀՀ վարչապետի որոշումների հիման վրա նախարարության մասնագետները մասնակցել են ԱՊՀ երկրներում նշանակված ֆինանսատնտեսական գործունեության թվով 7 ստուգումների:

3. 2019թ ավարտված և ամփոփված թվով 22 ստուգումներով արձանագրվել են 63,207.2 մլն. դրամի խախտման փաստեր, որից 55,893.6 մլն.դրամը արձանագրվել է իրավապահ մարմնի կողմից ներկայացրած պահանջով իրականացված ստուգումներում:

4. 2019 թվականի ընթացքում վերականգնվել և վերաձևակերպվել է ընդամենը *443,754.9* հազ. դրամ (իրավապահ մարմինների պահանջով կատարված ստուգումներով արձանագրված խախտումների գծով վերականգնված գումարների վերաբերյալ 01.01.2020թ. դրությամբ համապատասխան տեղեկատվության առկա չէ):

* **Պետական գնումներ**

1. Նախարարության կողմից ապահովվել է պատվիրատուների և հասարակական կազմակերպությունների կողմից գնման գործընթացների շրջանակներում ախտորոշված խնդիրները կանոնակարգելու նպատակով մշակված ՀՀ կառավարության որոշման նախագծերի հաստատման ներկայացումը:

Մասնավորապես, հաշվետու ժամանակաշրջանում ՖՆ կողմից ՀՀ կառավարության հաստատման է ներկայացվել «ՀՀ կառավարության 04.05.2017թ. թիվ 526-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման նախագծերը, որոնք ՀՀ կառավարության կողմից հաստատվել են 11.04.2019թ. թիվ 409-Ն, 02.05.2019թ. թիվ 516-Ն, 22.08.2019թ. թիվ 1096-Ն, 10.10.2019թ. թիվ 1422-Ն որոշումներով:

Իրականացված փոփոխություններն ուղղված են գնման ընթացակարգերում մրցակցության, գրավչության և պայմանագրերի կատարման թափանցիկության աստիճանի բարձրացմանը, պայմանագրերի կատարման որակի ապահովման համակարգի ներդրմանը, ինչպես նաև սկսնակ և փոքր բիզնեսին ընթացակարգերին մասնակցելու հնարավորությունների մեծացմանը, ձևական պահանջներով մասնակիցներին ծանարաբեռնելու հնարավորությունների նվազեցմանը, խտրական բնութագրերով ընթացակարգերի կազմակերպման հնարավորությունների սահմանափակմանը, պայմանագիրը ոչ պատշաճ կատարելու դեպքում պատասխանատվությունից խուսափելու դեպքերի կանխարգելմանը, պաշտպանության հետ կապված գնումների կատարման առանձնահատկությունների կարգավորմանը, պայմանագրերի կատարման թափանցիկության աստիճանի բարձրացմանը:

2. Մշակվել և շրջանառվել է «Հայաստանի Հանրապետության կառավարության 2017 թվականի մայիսի 18-ի N 534-Ն որոշման մեջ փոփոխություններ կատարելու մասին» ՀՀ կառավարության որոշման նախագիծը և ներկայացվել է ՀՀ կառավարության քննարկմանը:

Հիշյալ որոշման մեջ փոփոխություններ իրականացնելու անհրաժեշտությունը պայմանավորված է՝

1. էլեկտրոնային աճուրդով կատարվող գնումների ընթացակարգերին ներկայացվող պահանջները ՀՀ կառավարության 04.05.2017թ. թիվ 526-Ն որոշմամբ սահմանված կարգավորումներին համապատասխանեցնելու հանգամանքով,
2. էլեկտրոնային աճուրդի անցկացման փուլում հնարավոր հակամրցակցային համաձայնությունները բացառելու անհրաժեշտությամբ:
3. Գնումների համակարգի բարեփոխումների շրջանակում ՖՆ-ն նախաձեռնել է «Գնումների մասին» օրենքում փոփոխությունների կատարման գործընթաց: Ներկայումս հավաքագրվում և ամփոփովում են շահագրգիռ մարմիններից ստացված կարծիքները:
4. Դոնոր կազմակերպությունների ներկայացուցիչների հետ աշխատանքներ են տարվել էլեկտրոնային գնումների նոր համակարգի ներդրման համար անհրաժեշտ բիզնես մոդելի և տեխնիկական առաջադրանքի մշակման ուղղությամբ:
5. Օրենսդրական բարեփոխումների շրջանակում ՀՀ կառավարության որոշումների ընդունումից հետո ՖՆ կողմից պետական կառավարման համակարգի մարմինների գնումների համակարգողների համնար կազմակերպվել են անվճար վերապատրաստման դասընթացներ:
6. ՀՀ պետական բյուջեի միջոցների հաշվին ՖՆ-ն ապահովել է ՀՀ կառավարության 29.06.2017թ. թիվ 759-Ն որոշման պահանջներին համապատասխան շուրջ 200 գնումների համակարգողների համար թվով 9 պարտադիր շարունակական մասնագիտական վերապատրաստման դասընթացներ:
7. Կազմակերպվել և անցկացվել են գնումների համակարգողների որակավորման շնորհման թվով 50 քննություններ, որի արդյունքում քննությանը մասնակցելու համար դիմած թվով 636 մասնակիցներից որակավորվել են 201-ը:
8. Էլեկտրոնային գնումների PPCM համակարգի «Հետադարձ կապ»-ի միջոցով պատվիրատուների կողմից բարձրացված հարցերի շրջանակում ՖՆ-ն ապահովել է թվով 2369 խնդիրների լուծում:
* **Հարկային և միջազգային հարկային բարեփոխումների ոլորտ.**
1. ՀՀ ֆինանսների նախարարության կողմից մշակվել, շահագրգիռ պետական կառա­վար­ման մարմինների հետ քննարկվել և 2019 թվականի սեպտեմբերին ՀՀ վարչապետի աշխատակազմ է ներկայացվել Հայաստանի Հանրապետու­թյու­նում հար­կա­­յին բարե­փո­խում­ների իրա­կանացման ռազմավարության նախագիծը:
2. 2019 թվականի հուլիսի 8-ին Սինգապուրի Հանրապետությունում ստորագրվել է «Հայաստանի Հան­­րապետության կառավարության և Սինգապուրի Հանրապետության կառավարության միջև եկամուտների կրկնակի հարկումը բացառելու և հարկերի վճարումից խուսափելը կան­խելու մասին» համաձայնագիրը:
3. 2019 թվականի օգոստոսի 9-ին Ղրղզստանի Հանրապետության Չոլպոն-Ատա քաղաքում ստո­րա­գրվել է «Հայաստանի Հանրապետության կառավարության և Ղրղզստանի Հանրա­պե­տու­թյան կառավարության միջև եկամտի կրկնակի հարկումը բացառելու և հարկումից խուսա­փելը կանխելու մասին» համաձայնագիրը։
4. ՀՀ ֆինանսների նախարարության կողմից 2019 թվականի նոյեմբեր և դեկտեմբեր ամսվա ընթացքում իրականացված աշխատանքների արդյունքում հաջողվել է ավարտել «Հարկային հարցերով փոխա­դարձ վարչական աջակցության մասին» Կոնվենցիայի ներպետական համաձայնեցման գործընթացները և այն ներկայացնել ՀՀ Ազգային Ժողովի վավերացմանը: ՀՀ Ազգային Ժողովը 2019 թվականի դեկտեմբերի 13-ի ՀՕ-275-Ն ՀՀ օրենքով վավերացրել է «Հարկային հարցերով փոխա­դարձ վարչական աջակցության մասին» Կոնվենցիան (2010թ. արձա­նագրու­թյամբ փոփոխ­­ված): Կոնվենցիայի վավերացմամբ Հայաստանի Հան­րա­պետությունը կատարել է Եվրոպական միության Տնտեսական և ֆինանսական հարցերով խորհրդի կողմից հաստատված՝ Հարկային հարցերով Եվրոպական միության հետ չհամա­գոր­ծակ­ցող երկրների ցանկում (The EU list of non-cooperative jurisdictions for tax purposes) չհայտնվելու նպատակով ստանձնած բոլոր երեք պարտավորություններից վերջին՝ երրորդ պարտավորությունը:
* **Հաշվապահական հաշվառման և աուդիտորական գործունեության կարգավորման ոլորտ.**

1. Հաշվապահական հաշվառման և աուդիտորական գործունեության ոլորտներում կարգավորման նոր մոդելի ներդրման նպատակով մշակվել են օրենքների նախագծերը, որոնք ուժի մեջ են մտել 2020 թվականի հունվարի 1-ից։ Մշակված օրենսդրական փաթեթով պետական կարգավորման որոշակի գործա­ռույթ­ներ պատ­վիրակվել են մասնագիտացված կառույցներին՝ ներդնելով մասնագիտացված կառույցներ – հանրային վերահսկողության խորհուրդ մոդելը։ Միաժամանակ, ճշգրտվել է պարտադիր աուդիտի ենթակա կազմակերպությունների շրջանակը` անցում կատարելով իրապես աուդիտի ենթարկվելու հանրային պահանջ ունեցող ընկերություններ ներգրավելուն:
2. Գումարվել է աուդիտորների որակավորման հանձնաժողովի 10 նիստ, որի արդյունքում ՀՄԴ կրթական ստանդարտներին համապատասխան որակավորում ունեցող թվով 97 դիմորդի տրվել է որակավորված աուդիտորի վկայական։
3. Անց է կացվել հաշվապահների որակավորման թվով 11 քննություն, որոնց արդյունքում որակավորվել է թվով 33 հաշվապահ, ինչպես նաև բավարարվել է հաշվապահի որակավորման վկայական ստանալու 62 դիմում։
* **Հարկաբյուջետային քաղաքականության մոտեցումներ**.
1. Մակրոտնտեսական կայունությանը միտված մոտեցում. իրականացվել է հարկաբյուջետային կոնսոլիդացիա, որպեսզի նվազեցվի ՀՀ կառավարության պարտք/ՀՆԱ ցուցանիշը և պահպանվի հարկաբյուջետային կայունություն:
2. Տնտեսական աճի ներուժի մեծացմանը միտված մոտեցում. իրականացվել է այնպիսի հարկաբյուջետային կոնսոլիդացիա, որը միջին ժամկետ աճին չի խոչընդոտի, շեշտադրելով սեփական եկամուտների աճը, ոսկե կանոնների պահպանումը և ծախսերի արդյունավետության բարձրացումը:
3. Կանոնների վրա հիմնված հարկաբյուջետային քաղաքականության համար հիմքերի ստեղծման մոտեցում.2020-2022թթ. պետական միջնաժամկետ ծախսերի ծրագրի և 2020թ. պետական բյուջեի մշակման հիմքում դրվել են տնտեսական աճին, պետական պարտքի կայունությանը և հարկաբյուջետային քաղաքականության արդյունավետության և ճկունության բարձրացմանը միտված հարկաբյուջետային կանոնները:

Մակրոտնտեսական արդյունքներ.

Տնտեսական աճը. 2019 թվականի հունվար-նոյեմբեր ամիսներին տնտեսական ակտիվության ցուցանիշը կազմել է 7.5%, որին առավելագույնը նպաստել են ծառայությունների և արդյունաբերության ճյուղերը: ՀՀ ֆինանսների նախարարության գնահատականներով՝ 2019 թվականին կարձանագրվի շուրջ 7.3% տնտեսական աճ:

|  |  |  |  |  |  |
| --- | --- | --- | --- | --- | --- |
|   | 2015 | 2016 | 2017 | 2018 | 2019 ինն ամիս |
| Անվանական ՀՆԱ, (մլրդ դրամ) | 4,828.6 | 5,043.6 | 5,067.3 | 5,564.5 | 4,556.2 |
| ՀՆԱ-ի իրական աճ, տոկոս | 3.2 | 0.2 | 7.5 | 5.2 | 7.5 |
| ՀՆԱ-ի դեֆլյատորի աճ, տոկոս | 1.2 | 0.3 | 2.2 | 2.5 | 1.9 |

Պետական բյուջեի եկամուտներ, ծախսեր և դեֆիցիտ.

2019 թվականի հարկաբյուջետային քաղաքականության ազդեցությունն ամբողջական պահանջարկի վրա ծրագրվել էր գրեթե չեզոք, սակայն տնտեսության աճի պայմաններում հարկաբյուջետային և պարտքի կայունության պահպանման նպատակով տարվա ընթացքում իրականացվել է զսպող հարկաբյուջետային քաղաքականություն:

* **Մակրոտնտեսական քաղաքականության ոլորտ.**
1. Մշակվել են 2018 թվականի բյուջեի, 2019 թվականի առաջին եռամսյակի, կիսամյակի և ինն ամիսների բյուջեի հաշվետվությունների մակրոտնտեսական իրավիճակը բնութագրող մասերը:
2. Նոր հարկաբյուջետային կանոններին համահունչ 2020-2022թթ․ միջնաժամկետ ծախսերի ծրագրում վերանայվել է ՀՀ կառավարության պարտքի նվազեցման 2019-2023թթ․ ծրագիրը, որով նախատեսվող հարկաբյուջետային շրջանակը հնարավորություն կտա նշված ժամանակահատվածում կառավարության պարտք/ՀՆԱ հարաբերակցությունը նվազեցնել 50%-ից:
3. Իրականացվել է ՀՀ կառավարության պարտքի կայության վերլուծություն, որի նպատակն է եղել ՀՀ կառավարության պարտքի կայունության բազմակողմանի գնահատումն ու դրան սպառնացող ռիսկերի բացահայտումը: Վերլուծությունը տեղադրվել է նախարարության ինտերնետային կայքէջում։
* **Պետական պարտքի կառավարման ոլորտ.**

Պետական արտարժութային պարտատոմսերի ներդրողներին է ուղարկվել ՀՀ տնտեսության ընդհանուր իրավիճակի վերաբերյալ եռամսյակային հաշվետվություններ:

1. Ծրագրավորվել են ՀՀ կառավարության առկա պարտքային պարտավորությունների գծով ապագա վճարումները և կազմվել են համապատասխան ժամանակացույցեր:
2. Իրականացվել է ՀՀ կառավարության պարտքի գծով կատարված գործարքների գրանցում և հաշվառում:
3. Պատշաճ կերպով և ժամանակին իրականացվել են ՀՀ կառավարության պարտքի սպասարկման գծով վճարումները: 2019թ. ընթացքում ՀՀ կառավարության պարտքի գծով որպես տոկոսավճար վճարվել է 157.5 մլրդ դրամ:
4. 2019թ. ընթացքում ՀՀ կառավարության կողմից արտաքին վարկերի գծով ներգրավվել է 359.2 մլն ԱՄՆ դոլար (173.1 մլրդ դրամ) վարկային միջոցներ, որից 208.0 մլն ԱՄՆ դոլարը (99.5 մլրդ դրամ) նպատակային ծրագրերի գծով են և 151.2 մլն ԱՄՆ դոլարը (73.6 մլրդ դրամ)` բյուջետային աջակցության վարկերի գծով: Արտաքին վարկերի գծով հիմնական գումարի մարմանն ուղղվել է 168.2 մլն ԱՄՆ դոլար (81.6 մլրդ դրամ):
5. ՀՀ կողմից Վրաստանին տրամադրված պետական վարկի սպասարկման գծով 2019 թվականի ընթացքում ընդհանուր առմամբ ստացվել է 1.8 մլն ԱՄՆ դոլար (0.86 մլրդ դրամ), այդ թվում` տոկոսավճար` 0.3 մլն ԱՄՆ դոլար (0.12 մլրդ դրամ), հիմնական գումարի մարում` 1.5 մլն ԱՄՆ դոլար (0.74 մլրդ դրամ):
6. 2020թ. մարվող եվրապարտատոմսերի վերաֆինանսավորման նպատակով 2019 թվականի սեպտեմբերին ՀՀ երրորդ անգամ մուտք գործեց միջազգային կապիտալի շուկա՝ միաժամանակ իրականացնելով 10 տարի մարման ժամկետով 500 մլն ԱՄՆ դոլար ծավալով պետական արտարժութային պարտատոմսերի թողարկում և 2013թ-ին թողարկված եվրապարտատոմսերի հետգնում:

Նոր թողարկված եվրապարտատոմսերի տեղաբաշխման եկամտաբերությունը կազմել է 4.2%, արժեկտրոնի եկամտաբերությունը՝ 3.95%: 2015 թվականի համամատությամբ եվրապարտատոմսերի եկամտաբերության ձևավորման մեջ առկա երկրի ռիսկի բաղադրիչը նվազել է, որը 2015 թվականին գնահատվել էր 551.8 բազիսային կետ, իսկ 2019 թվականին` 242.8 բազիսային կետ: Թողարկմանը զուգահեռ իրականացվել է նաև 2013թ. թողարկված 6.0% արժեկտրոնային եկամտաբերությամբ եվրապարտատոմսերի հետգնում 103.375 գնով: Արդյունքում հետգնվեց շրջանառության մեջ առկա 500,072,000 ԱՄՆ դոլար ծավալով եվրապարտատոմսերի ավելի քան 80%-ը (402,415,000 ԱՄՆ դոլար):

2018թ. ընթացքում տեղաբաշխվել են շուրջ 209.9 մլրդ դրամ ծավալով պետական գանձապետական պարտատոմսեր, իսկ դրանց հաշվին պետական բյուջեի դեֆիցիտը ֆինանսավորվել է 102.0 մլրդ. դրամով: Տարեվերջին շրջանառության մեջ գտնվող 681.1 մլրդ. դրամ ծավալով պետական գանձապետական պարտատոմսերի միջին եկամտաբերությունը կազմել է 11.78 տոկոս (2018թ.-ին՝ 12.28 տոկոս), մինչև մարում միջին ժամկետայնությունը` 3734 օր (2018թ-ին՝ 3308 օր): Պետական գանձապետական պարտատոմսերի առաջնային տեղաբաշխման եկամտաբերությունը կազմել է 8.97 տոկոս՝ նախորդ տարվա 8.85 տոկոսի դիմաց:

ՀՀ կենտրոնական բանկի և ՀՀ ֆինանսների նախարարության միջև 2007թ. հունվարի 7-ին կնքված «Հաշվի սպասարկման մասին» պայմանագրի համաձայն կնքվել է թվով 132 ավանդային պայմանագիր` 1,033 մլրդ դրամ ընդհանուր գումարով, 84 օր միջին ժամկետով, որի դիմաց ստացվել է 12.8 մլրդ դրամ տոկոսավճար` նախորդ տարվա 7.1 մլրդ դրամի դիմաց: 2019թ. ներդրված ավանդների միջին կշռված տոկոսադրույքը 5.5 տոկոս՝ նախորդ տարվա համեմատ նվազելով 0.1 տոկոսային կետով:

Ըստ նախնական տվյալների, 2019թ. դեկտեմբերի 31-ի դրությամբ ՀՀ կառավարության պարտքը կազմել է 3,279 մլրդ դրամ (6,835 մլն ԱՄՆ դոլար):

**Միջազգային համագործակցության ոլորտ.**

1. 2019թ. ընթացքում ապահովվել է օտարերկրյա պետությունների և միջազգային զարգացման գործընկերների հետ շարունակական համագործակցությունը: Համագործակցության արդյունքում 2019թ. ստորագրվել է 13․4 մլն եվրո արժողությամբ վարկային համաձայնագիր, ինչպես նաև 11․9 մլն եվրո ընդհանուր արժողությամբ դրամաշնորհային համաձայնագրեր։ Միաժամանակ իրականացվել է գործող ծրագրերի սահուն ընթացքի ապահովում (փոփոխություններ համաձայնագրերում, անհրաժեշտության դեպքում` ժամկետների երկարաձգում):
2. Մեծապես կարևորվել է միջազգային կառույցների հետ աշխատանքները բյուջետային աջակցության միջոցների ներգրավման, ինչպես նաև արդեն իսկ ստացված վարկային միջոցների մշտադիտարկման և հաշվետվությունների ներկայացման ուղղությամբ: Նշված բյուջետային աջակցության միջոցների ամբողջական և ժամանակին ստացման ապահովման նպատակով իրականացվել է ամենօրյա մոնիթորինգ սահմանված նախապայմանների կատարման նկատմամբ, արդյունավետ կերպով ապահովվել վարկային համաձայնագրերի ստորագրման և ուժի մեջ մտնելու բոլոր ընթացակարգերը: 2019թ. համար միջազգային կազմակերպություններից ներգրավված բյուջետային աջակցության միջոցները կազմում են 131 406 000 եվրո, մասնավորապես՝
* 45 800 000 եվրո ՀՀ և Վերակառուցման և զարգացման միջազգային բանկի միջև «Հարկաբյուջետային, տնտեսական և պետական հատվածի կառավարման զարգացման քաղաքականության վարկ»,
* 36 506 000 եվրո ՀՀ և Ասիական զարգացման բանկի միջև «Հանրային արդյունավետության և ֆինանսական շուկաների երկրորդ ծրագիր»,
* 9 100 000 եվրո ՀՀ և Ասիական զարգացման բանկի միջև «Մարդկային ներուժի զարգացման ընդլայնման ծրագիր», և
* 40 000 000 եվրո ՀՀ և Վերականգնման վարկերի բանկի միջև «Քաղաքականության վրա հիմնված վարկ- շրջակա միջավայրի պահպանություն – BMZ 3010 00 579, վարկ N 29426» վարկային համաձայնագրերի շրջանակներում։

Ներգրավված միջոցները հնարավորություն են ընձեռել սահուն կերպով իրականացնել բյուջեի շրջանակներում ստանձնված ֆինանսական պարտավորությունները՝ նպաստելով նաև ՀՀ-ում ֆինանսական կայունության ապահովմանը:

1. Շարունակվել են նաև միջազգային վարկանշային կազմակերպությունների (Ֆիթչ, Մուդիս) կողմից Հայաստանին շնորհվող սուվերեն վարկանիշի վերանայման ուղղությամբ համատեղ աշխատանքները, ինչի արդյունքում Ֆիթչի կողմից ՀՀ-ին շնորհվել է «BB-, Outlook Stable», Մուդիսի կողմից` «Ba3 Stable» սուվերեն վարկանիշ:

**Ֆինանսական շուկայի վերլուծության և զարգացման ոլորտ.**

1. Պետական մարմինների հետ համատեղ մի շարք փոփոխություններ են իրականացվել «Երիտասարդ ընտանիքին` մատչելի բնակարան» պետական նպատակային ծրագրում: Արդյունքում՝
* Բարձրացվել է ամուսինների գումարային տարիքային առավելագույն շեմը՝ 65-ից դառնալով 70: Միաժամանակ, հանվել է ամուսիններից յուրաքանչյուրի 18-35 տարեկան լինելու պահանջը:
* Նվազեցվել է վարկի առավելագույն անվանական տոկոսադրույքը՝ 10.5%-11%-ի փոխարեն դառնալով 9.5%: Արդյունքում, սուբսիդավորման գործոնը հաշվի առնելով, վարկերի տոկոսադրույքը վարկառուների համար կազմում է առավելագույնը 5.5% մարզերում և 7.5%՝ Երևանում.
* Նախատեսվել է երիտասարդ ընտանիքների կողմից առաջնային շուկայից բնակարանների ձեռքբերման ընթացակարգ.
* Ներդրվել է հիփոթեքային պարտավորության ապահովագրության գործիք, որի կիրառման դեպքում երիտասարդ ընտանիքները հնարավորություն ունեն բնակարան ձեռք բերել երկրորդային շուկայից 10% և առաջնային շուկայից՝ 7.5% կանխավճարով:
1. Մշակվել և շահագրգիռ մարմինների կարծիքին է ներկայացվել «Կենսաթոշակային երաշխիքային ֆոնդի տնօրինման ու կառավարման գործառույթներն Ավանդների հատուցումը երաշխավորող հիմնադրամին վերապահելու մասին Հայաստանի Հանրապետության կառավարության որոշման նախագիծը՝ ուղղված կենսաթոշակային երաշխիքային ֆոնդի կառավարման գործընթացի արդյունավետության բարձրացմանը:
2. Մշակվել և շահագրգիռ գերատեսչությունների կարծիքին են ներկայացվել «Հայաստանի Հանրապետության քաղաքացիական օրենսգրքում լրացում կատարելու մասին» և «Բնակարանային հիպոտեկային կրեդիտավորման մասին» Հայաստանի Հանրապետության օրենքում փոփոխություններ և լրացումներ կատարելու մասին» օրենքների նախագծերը՝ ուղղված հիփոթեքային վարկավորման ինստիտուտի բարելավմանը և բնակարանային ապահովման խնդիրների լուծմանը: Նախագծերով սահմանվում է կրեդիտառուի իրավունքը հիփոթեքային արձակուրդից օգտվելու, դրա տրամադրման հիմնական պայմանները և կարգը:

**Ոչ ֆինանսական ոլորտի մեթոդաբանության ոլորտ.**

ՀՀ վարչապետի աշխատակազմ է ներկայացվել օրենքների նախագծերի փաթեթ, որի համաձայն խաղատան կազմակերպման և շահումներով խաղերի կազմակերպման լիցենզավորման ենթակա գործունեության տեսակների փոխարեն նախատեսվում է մեկ լիցենզավորման ենթակա գործունեության տեսակ (խաղատների կազմակերպում), ինչպես նաև պարզեցվում է տվյալ գործունեության լիցենզավորման ընթացակարգը: Նախագծերով սահմանվում է որ, վիճակախաղերի, ինտերնետ շահումով խաղերի և խաղատների կազմակերպիչները ՀՀ օրենքով սահմանված հաշվետվությունները և լիցենզիա ստանալաու համար հայտերը և կանոնակարգերը (այդ թվում՝ փոփոխութունները) կներկայցնեն էլեկտրոնային եղանակով: Նախագծով առաջարկվում են նաև այլ փոփոխություններ և լրացումներ, որոնք միտված են սպառողների իրավունքների և շահերի պաշտպանությանը, անչափահասներին և քաղաքացիներին մոլեխաղերով հրապուրվելու, անձանց բարոյական կամ նյութական վնաս պատճառելու սպառնալիքների կանխարգելմանը:

**Լիցենզավորման և գործունեության ծանուցման ոլորտ.**

1. Տրամադրվել է թվով 1 շահումով խաղերի, թվով 2 խաղատան կազմակերպման, թվով 1 աուդիտորական ծառայությունների իրականացման, թվով 1 ինկասացիոն ծառայությունների մատուցման լիցենզիաներ և ծանուցման ենթակա գործունեության իրականացման համար հաշվառվել են թվով 188 անձինք: Նախարարության կողմից լիցենզավորվող և ծանուցվող գործունեությունների բնագավառում ընդհանուր առմամբ գանձվել է 8 884 358 739 ՀՀ դրամի պետական տուրք:

 **Պետության գույքային շահերի պաշտպանության ոլորտ.**

2019 թվականի ընթացքում ուսումնասիրվել է դատարաններին հասցեագրված 9741 հայցադիմումներ, որոնցից պետական մարմինների, այդ թվում՝ ՀՀ ֆինանսների նախարարության դեմ ներկայացված 522 հայցադիմումների (709,272,428 ՀՀ դրամ, 50,000 եվրո, 500,000 ռուբլի պահանջի) հիմքով հարուցված յուրաքանչյուր վարույթում կատարվել է դատավարական գործողություններ և ապահովվում է դատական ներկայացուցչություն: 2019 թվականին ՀՀ ֆինանսների նախարարության կողմից ներկայացվել է 4 հայց 37,239,879 ՀՀ դրամ և սնանկ ճանաչելու մասին 1 դիմում 319,746 ԱՄՆ դոլարի գումարի չափով: Նախկին տարիներում նախարարության կողմից ներկայացված պահանջների մասով 2019 թվականի ընթացքում ավարտված դատական գործերով հօգուտ պետական բյուջեի բռնագանձվել է 224,520,148 ՀՀ դրամ: Նախարարության մասնակցությամբ նախկին տարիներում վարույթ ընդունված և 2019 թվականի ընթացքում ավարտված դատական գործերով պետության դեմ ներկայացված գործերով հայցագինը կազմել է 143,906,043‬ ՀՀ դրամ և 142,000 եվրո գումար, որից բավարարվել է ընդամենը 19,352,661‬ ՀՀ դրամ պահանջ:

* **Պետական բյուջեի նկատմամբ պարտավորությունների հաշվառման ոլորտ.**
1. ՀՀ պետական բյուջեից 2019թ. ընթացքում տրամադրվել է ընդամենը 67.1 մլրդ. դրամ գումարի չափով վարկ, որից 57.8 մլրդ. ՀՀ դրամ գումարը տրամադրվել է Լեռնային Ղարաբաղի Հանրապետությանը, որպես միջպետական վարկ:
2. Նախկինում տրամադրված վարկերի գծով 2019թ. ընթացքում հավաքագրվել է շուրջ 19.9 մլրդ դրամ հիմնական գումար և 9.8 մլրդ. դրամ տոկոսագումար:
3. «Երիտասարդ ընտանիքներին մատչելի բնակարան» պետական ծրագրով` սուբսիդավորվել է թվով 4331 վարկառուների` ընդամենը 919.2 մլն դրամ գումարով:
4. «Ուսանողներին ուսումնական վարկեր» պետական ծրագրով` սուբսիդավորվել է թվով 11869 վարկառուների` ընդամենը 54.4 մլն դրամ գումարով:
5. 2019թ. ընթացքում ՀՀ կառավարության 02.05.2019թ. թիվ 485-Ն որոշմնան հիման վրա բռնադատվածների և նրանց առաջին հերթի ժառանգների վարկային պարտավորությունները զիջելու նպատակով թվով 286 վարկառուի ծանուցվել է պարտքի ներման մասին և թվով 188 վարկառուի հետ կնքվել է պարտքի ներման պայմանագիր:
* **Անձնակազմի, կառուցվածքային և գործառույթային օպտիմալացում.**
1. Իրականացվել է ծրագրային բյուջետավորման սկզբունքներին համապատասխան ՀՀ ֆինանսների նախարարության կանոնադրությունից չբխող գործառույթների պատվիրակում պատասխանատու պետական մարմիններին.
2. Կազմակերպվել և իրականացվել է ենթակա ԾԻԳ պետական հիմնարկի գործունեության դադարեցման և հիմնարկին վերապահված գործառույթները նախարարության կողմից անընդհատության սկզբունքով իրականացմանն ուղղված աշխատանքներ .
3. Պատշաճ կերպով կազմակերպվել են Համաշխարհային բանկի աջակցությամբ իրականացվող վարկային և դրամաշնորհային ծրագրի ֆիդուցիար գործառույթների փոխանցումը պատասխանատու պետական մարմիններին.
4. Իրականացվել են կադրային և կառուցվածքային արդյունավետ փոփոխություններ: